Diari Oficial de la Generalitat Valenciana


Sumari del DOGV 7549, del 16-06-2015 (2015/5651)

DECRET 90/2015, de 12 de juny, del Consell, pel qual es modifica el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, i s'incorpora al catàleg de titulacions l'especialitat Cant Valencià.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/06/12/90/dof/vci/html**

### Dades del document

Número de DOGV
:   7549

Data del DOGV
:   16-06-2015

Secció del DOGV
:   I. DISPOSICIONS GENERALS

Número del document
:   2015/5651


Data del document
:   12-06-2015

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * educació artística
    * legislació escolar
    * legislació
    * programa d'ensenyament
    * accés a l'educació
    * música

DECRET 90/2015, de 12 de juny, del Consell, pel qual es modifica el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, i s'incorpora al catàleg de titulacions l'especialitat Cant Valencià. [2015/5651]  
L'Estatut d'Autonomia de la Comunitat Valenciana establix que és de competència exclusiva de la Generalitat la regulació i l'administració de l'ensenyança en tota l'extensió, nivells i graus, modalitats i especialitats, sense perjuí del que disposa la Constitució espanyola. Per la seua banda, la Llei Orgànica 2/2006, de 3 de maig, d'Educació, dedica el capítol VI del títol I a les ensenyances artístiques, que tenen com a finalitat proporcionar a l'alumnat una formació artística de qualitat i garantir la qualificació dels futurs professionals, entre d'altres, de la música. En l'article 6.2 s'especifica que, a fi d'assegurar una formació comuna i garantir la validesa dels títols corresponents, el Govern fixarà, en relació amb els objectius, competències bàsiques, continguts i criteris d'avaluació, els aspectes bàsics del currículum que constituïxen les ensenyances mínimes a què es referix la disposició addicional primera, apartat 2, lletra c), de la Llei Orgànica 8/1985, de 3 de juliol, reguladora del dret a l'educació.  
  
El Reial Decret 1577/2006, de 22 de desembre, pel qual es fixen els aspectes bàsics del currículum de les ensenyances professionals de Música regulades per la Llei Orgànica 2/2006, de 3 de maig, d'Educació, establix, entre d'altres, l'organització i la finalitat d'estes ensenyances, els objectius generals i específics, i el llistat d'especialitats de les ensenyances professionals de Música. En l'apartat 1 de la disposició addicional primera «Creació de noves especialitats», del Reial Decret 1577/2006, de 22 de desembre, s'especifica: «la relació d'especialitats instrumentals o vocals que s'inclou en l'article 4 d'este reial decret podrà ser ampliada amb altres que, per la seua arrel tradicional o grau d'interés etnogràfic i complexitat del seu repertori, o pel seu valor històric en la cultura musical europea i grau d'implantació en l'àmbit territorial corresponent, així com a causa de les noves demandes d'una societat plural, requerisquen el tractament d'especialitat». D'altra banda, en l'apartat 2 es detalla: «la creació de noves especialitats serà adoptada pel Govern, bé a instàncies de les comunitats autònomes, bé per iniciativa pròpia, oïdes estes. L'establiment del currículum de les possibles noves especialitats es regirà pel que establix l'article 6 de la Llei Orgànica 2/2006, de 3 de maig, d'Educació.» Així mateix, en l'article 5.3 del reial decret mencionat es disposa que les administracions educatives establiran el currículum de les ensenyances professionals de Música, del qual formaran part, en tot cas, els aspectes bàsics que, per a cada especialitat, s'establixen en l'annex I.  
  
La Generalitat, d'acord amb l'article 53.1 de l'Estatut d'Autonomia de la Comunitat Valenciana, impulsa la conservació i difusió del cant valencià a través de la demanda històrica que potència el reconeixement oficial de la tradició oral més representativa de la música popular de la societat valenciana, i d'acord amb el que preveuen les disposicions finals del Reial Decret 471/2014, de 13 de juny, pel qual es crea l'especialitat Cant Valencià en les ensenyances professionals de Música i s'establixen els aspectes bàsics del currículum d'esta especialitat, es reconeix oficialment el cant valencià com a especialitat en les ensenyances professionals de Música, així com una de les expressions culturals i musicals més tradicionals en la música popular de la Comunitat Valenciana.  
L'objecte d'este decret és la modificació del Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances a l'efecte d'incorporar l'especialitat de Cant Valencià en les ensenyances professionals al catàleg d'especialitats que figuren en l'article 6 del decret esmentat, i fixar, així mateix, la càrrega lectiva de les assignatures que configuren el seu currículum i l'estructura de la prova d'accés a primer curs i a cursos diferents de primer de l'especialitat que ara es crea.  
Així mateix, este decret es dicta de conformitat amb la disposició final primera del Reial Decret 471/2014, de 13 de juny, a l'efecte d'incorporar el currículum de l'especialitat Cant Valencià als continguts curriculars que s'establixen en el Reial Decret 1577/2006, de 22 de desembre, esmentat més amunt.  
Per tot allò que s'ha exposat, este decret es dicta en l'exercici de les competències que atribuïxen a la Generalitat els articles 27 i 149.1.30 de la Constitució espanyola i l'article 53 de l'Estatut d'Autonomia de la Comunitat Valenciana.  
Fent ús de les atribucions que conferix el Decret 19/2012, de 7 de desembre, del president de la Generalitat, pel qual determinen les conselleries en què s'organitza l'Administració de la Generalitat; consultats els agents socials; d'acord amb el Consell Escolar de la Comunitat Valenciana; d'acord amb el que establix l'article 43 de la Llei 5/1983, de 30 de desembre, de la Generalitat, del Consell; a proposta de la consellera d'Educació, Cultura i Esport; conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 12 de juny de 2015,  
  
DECRETE  
  
Article 1. Modificació del Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances  
Es modifica el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, en allò que s'ha estipulat en este articulat i en els annexos; els articles i annexos següents són afectats, en part o totalment, per esta normativa:  
Es modifica l'article 6 del Decret 158/2007, de 21 de setembre, del Consell, que queda redactat en els termes que figuren en l'annex I d'este decret.  
Es modifica l'annex I del Decret 158/2007, de 21 de setembre, del Consell, que queda redactat en els termes que figuren en l'annex II d'este decret.  
Es modifica l'annex II del Decret 158/2007, de 21 de setembre, del Consell, referit als temps lectius del currículum, que queda redactat en els termes que figuren en l'annex III d'este decret.  
Es modifica l'article 14.1.b del Decret 158/2007, de 21 de setembre, del Consell, que queda redactat en els termes que figuren en l'annex IV d'este decret.  
Es modifica l'article 8 del Decret 158/2007, de 21 de setembre, del Consell, que queda redactat en els termes que figuren en l'annex V d'este decret.  
  
Article 2. Objecte i àmbit d'aplicació  
1. Este decret té com a objecte ampliar les especialitats a què es referix l'article 6 del Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, i incorporar al catàleg d'especialitats el cant valencià.  
2. Este decret serà aplicable en tots els conservatoris i centres, autoritzats prèviament, per a impartir les ensenyances professionals de Música en l'especialitat Cant Valencià en l'àmbit territorial de la Comunitat Valenciana.  
  
Article 3. Assignatures comunes i pròpies de l'especialitat Cant Valencià  
1. Els objectius, continguts i criteris d'avaluació que constituïxen el currículum de l'assignatura comuna d'Instrument o Veu en l'especialitat Cant Valencià de les ensenyances professionals seran els inclosos en l'annex II d'este decret.  
2. Els objectius, continguts i criteris d'avaluació de les assignatures Fonaments del Cant Valencià i Guitarra Complementària, que constituïxen el currículum de les ensenyances corresponents a les assignatures pròpies de l'especialitat Cant Valencià de les ensenyances professionals de Música, seran els inclosos per a cada una d'estes en l'annex II d'este decret.  
  
Article 4. Accés a les ensenyances professionals  
Respecte a l'accés a estes ensenyances professionals, serà aplicable allò que s'ha estipulat en la disposició final octava del Decret 138/2014, de 29 d'agost, del Consell.  
  
Article 5. Titulació del professorat  
La titulació específica per a impartir la docència en les ensenyances professionals de Música de l'especialitat Cant Valencià serà l'especificada en els articles 15 i 16 del Reial Decret 303/2010, de 15 de març, pel qual s'establixen els requisits mínims dels centres que impartisquen ensenyances artístiques regulades en la Llei Orgànica 2/2006, de 3 de maig, d'Educació.  
  
DISPOSICIÓ ADDICIONAL  
  
Única. Incidència en les dotacions de gasto  
L'aplicació i el desplegament d'este decret no podran tindre gens d'incidència en la dotació de tots i cada un dels capítols de gasto assignats a la conselleria competent en matèria d'educació, i, en tot cas, haurà de ser atés amb els mitjans personals i materials d'esta conselleria.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa este decret.  
  
DISPOSICIONS FINALS  
  
Primera. Aplicació i desplegament  
S'autoritza la conselleria competent en matèria d'educació per a dictar les disposicions necessàries per a l'aplicació i el desplegament d'este decret.  
  
Segona. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.  
  
València, 12 de juny de 2015  
  
El president de la Generalitat,  
ALBERTO FABRA PART  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX I  
Modificació de l'article 6 del Decret 158/2007,   
de 21 de setembre, del Consell  
  
Es modifica l'article 6 del Decret 158/2007, de 21 de setembre, del Consell, que queda redactat de la manera següent:  
«Article 6. Especialitats de les ensenyances professionals de Música  
Són especialitats de les ensenyances professionals de Música:  
Acordió  
Arpa  
Baix elèctric  
Cant flamenc  
Cant  
Cant valencià  
Clarinet  
Clavecí  
Contrabaix  
Dolçaina  
Fagot  
Flabiol i tamborí  
Flauta travessera  
Flauta dolça  
Gaita  
Guitarra  
Guitarra elèctrica  
Guitarra flamenca  
Instruments de corda polsada del Renaixement i del barroc  
Instruments de plectre  
Oboé  
Orgue  
Percussió  
Piano  
Saxòfon  
Tenora  
Tible  
Trombó  
Trompa  
Trompeta  
Tuba  
Txistu  
Viola  
Viola de gamba  
Violí  
Violoncel».  
  
  
  
ANNEX II  
Modificació de l'annex I del Decret 158/2007,   
de 21 de setembre, del Consell  
  
1. Es modifica l'annex I del Decret 158/2007, de 21 de setembre, del Consell, i s'incorpora a l'apartat d?«Instruments» el text següent, que queda ubicat a continuació de les referències a l'especialitat de Cant i abans de les referides a l'especialitat de Clavecí.  
«Cant Valencià  
L'assignatura Cant Valencià s'orienta al domini tècnic i estètic progressius de la veu, el cant, la dicció i el repertori, segons les pautes i models de l'estil d'esta tradició vocal. En relació a la veu, l'alumnat adquirirà el control suficient de l'aire per mitjà de la respiració diafragmàtica per a l'adequada emissió, afinació i articulació vocal; estudiarà les possibilitats de la veu valenciana, quant a col·locació, qualitat tímbrica, extensió ?treballant gradualment cap als extrems per aconseguir la tessitura necessària?, intensitat del so vocal ?projectat per ser originàriament un cant a l'aire?, i flexibilitat o modulació a l'hora de desenrotllar els melismes de cada terç o frase musical en una sola respiració sense talls. En relació al cant, adquirirà l'estil de l'ornamentació, els dos estils melòdics, cant pla i cant requintat, i desenrotllarà les habilitats d'improvisació, microvariació i coordinació conjuntural, buscant el propi estil i utilitzant les audicions comparades de diferents intèrprets actuals i antics per a analitzar, de manera crítica, les característiques de les seues versions personals. En l'àmbit de la dicció, s'estudiarà la vocalització adequada dels textos lírics per a aconseguir la claredat, expressivitat i intel·ligibilitat pròpies de l'estètica tradicional del cant valencià. En relació al repertori, s'adquiriran de manera gradual els diversos estils o models melòdics del cant d'estil i les albaes més usats actualment, i també els estils de menor ús més coneguts.  
  
Objectius  
Les ensenyances corresponents a l'assignatura d'Instrument o Veu de les ensenyances professionals de Cant Valencià tindran com a objectiu el desenrotllament en l'alumnat de les capacitats següents:  
a) Conéixer i dominar les possibilitats de la veu en el cant valencià quant a col·locació, qualitats tímbriques, extensió, registre, projecció, modulació o flexibilitat en les inflexions ornamentals, i altres trets de l'estil ornamental tradicional.  
b) Conéixer les característiques i possibilitats de la pròpia veu i utilitzar-les adequadament en la interpretació del cant valencià.  
c) Adquirir el control de l'aire per mitjà de la respiració diafragmàtica per a l'emissió, afinació i articulació de la veu aplicada al cant valencià.  
d) Adquirir i saber interpretar els distints estils o models melòdics del repertori del cant valencià - cant d'estil i albaes.  
e) Conéixer les característiques i interrelació històrica entre els estils melòdics propis del cant valencià, cant pla i cant requintat, i dominar-los en la interpretació, ajustant-se a les distintes característiques vocals.  
  
f) Aconseguir una perspectiva general de les principals tradicions de cant en l'àrea mediterrània, per a així poder apreciar la seua singularitat i les seues interrelacions amb el cant valencià.  
g) Desenrotllar la capacitat d'interpretació individual i en grup en la colla de cant valencià i adquirir experiència pràctica per a actuar correctament en les cantaes i altres ocasions musicals tradicionals  
h) Aconseguir soltesa i agilitat en la interpretació del cant valencià alhora que s'escolta el versador apuntar a l'orella la cobla improvisada.  
  
Continguts  
Estudi de la respiració diafragmàtica, de la vocalització i de la dicció dels textos d'acord amb l'estètica tradicional valenciana. Treball de la intensitat i gradació del so vocal del cant valencià. Pràctica de l'extensió gradual cap als extrems de la veu per a adquirir la tessitura necessària. Exercitació auditiva del timbre de la pròpia veu. Interpretació de manera gradual dels distints estils del repertori tradicional del cant valencià. Entrenament auditiu mentres s'escolta a l'orella el vers improvisat. Anàlisi de les característiques de les diferents versions personals a través d'audicions comparades d'intèrprets de cant valencià. Coneixement de la mètrica i el compàs dels diferents estils del cant valencià. Pràctica de conjunt, individual o alternant els terços o frases musicals, i participació en cantaes i altres pràctiques musicals».  
  
  
2. Es modifica l'annex I del Decret 158/2007, de 21 de setembre, del Consell, i s'incorpora a l'apartat d'instruments el text següent, que queda ubicat a continuació de les referències als criteris d'avaluació dels instruments.  
«Criteris d'avaluació de l'especialitat de Cant Valencià  
1. Utilitzar l'esforç muscular, posició correcta del cos i respiració adequats a les exigències del cant valencià.  
Amb este criteri es pretén avaluar el domini de la coordinació motriu i l'equilibri entre els indispensables esforços musculars que requerix l'execució vocal del cant valencià i el grau de projecció de la veu.  
2. Demostrar el domini en l'execució dels distints estils o models melòdics del cant valencià sense deslligar els aspectes tècnics dels d'expressió musical.  
Este criteri avalua la capacitat d'interrelacionar dels coneixements tècnics i teòrics necessaris per a aconseguir una interpretació adequada.  
  
3. Demostrar sensibilitat auditiva en l'afinació en l'ús de les possibilitats sonores de la veu característiques del cant valencià.  
Per mitjà d'este criteri es pretén avaluar el coneixement de les característiques i del funcionament mecànic de la veu en el cant valencià i la utilització de totes les seues possibilitats.  
4. Demostrar l'autonomia necessària, solvència i capacitat per a abordar individualment l'estudi dels distints estils en els seus dos estils melòdics (pla i requintat) com a solista i acompanyat del grup musical.  
  
Este criteri pretén avaluar l'autonomia de l'alumnat, la seua competència per a emprendre l'estudi individualitzat i la capacitat que posseïx dels seus dos estils melòdics tradicionals, així com el grau de sensibilitat per a aplicar els criteris estètics i la resolució dels problemes que se li plantegen en l'estudi.  
5. Demostrar el desenrotllament adquirit al realitzar les inflexions vocals característiques del cant valencià.  
Este criteri avalua la competència progressiva de l'alumnat en el desenrotllament de l'habilitat vocal pròpia del cant valencià, aplicant els coneixements adquirits.  
6. Demostrar autonomia, solvència i capacitat progressiva per a abordar amb personalitat la interpretació dins dels marges que permet l'estil o estil vocal tradicional del cant valencià, així com en la resolució dels problemes tècnics i interpretatius.  
Este criteri avalua la personalitat estilística individual segons les pròpies capacitats vocals de cada alumne, així com el desenrotllament de la interpretació, hàbits d'estudi i la capacitat autocrítica dins del respecte al estil del cant valencià.  
7. Interpretar en públic, en grup o individualment, un programa i participar en una cantà tradicional de manera adequada als distints nivells de l'alumnat, demostrant capacitat comunicativa, expressivitat i qualitat artística.  
Per mitjà d'este criteri es valora el domini i la comprensió que l'alumnat posseïx de les obres, així com la capacitat de concentració sobre el resultat sonor d'estes.  
8. Mostrar agilitat per a captar l'enunciació i el contingut de la lírica improvisada pel versador.  
Este criteri tracta d'avaluar la capacitat de l'alumnat per a entendre, comprendre i saber transmetre, en tota la seua expressivitat, el missatge del cant, sense descuidar la concentració en l'execució vocal.  
9. Mostrar una autonomia progressivament major en la resolució de problemes tècnics i interpretatius.  
Amb este criteri es vol comprovar el desenrotllament que l'alumnat ha aconseguit quant als hàbits d'estudi i la capacitat d'autocrítica.  
  
10. Presentar en públic un programa adequat al seu nivell i demostrar capacitat comunicativa i qualitat artística.  
Per mitjà d'este criteri es pretén avaluar la capacitat de l'alumne en l'autocontrol i grau de maduresa de la seua personalitat artística, així com la seua capacitat per a acumular experiència en futures ocasions musicals tradicionals (cantaes)».  
  
3. Es modifica l'annex I del Decret 158/2007, de 21 de setembre, del Consell, i s'incorpora a l'apartat a) el text següent, que queda ubicat a continuació de les referències a l'assignatura de Cor.  
«Fonaments del Cant Valencià  
L'assignatura teoricopràctica Fonaments del Cant Valencià constarà de tres mòduls (Vocalitat, Poètica de l'Oralitat i Història), que constituiran la formació sistematitzada per a comprendre la tradició del cant valencià des d'una perspectiva etnomusicológica, i que se n'aniran relacionant entre ells. El primer mòdul se centrarà en la vocalitat, els estils i tècniques vocals tradicionals del món i de l'àrea mediterrània, així com en la vocalitat del cant valencià: l'estil vocal, els models melòdics principals, els estils melòdics pla i requintat, la modulació de la veu valenciana, l'ornamentació, i la iconicitat de l'estil. El segon mòdul se centrarà en la poètica de l'oralitat, per a conéixer i aprendre a utilitzar la llengua valenciana i el seu registre col·loquial aplicat a la interpretació del cant valencià, així com la mètrica, les estructures estròfiques, els temes i figures tradicionals, la tècnica de l'estil poètic improvisat dels versadors i la seua tradició, a més de la terminologia tradicional d'ús relatiu al cant valencià en les seues distintes facetes, aspectes que necessitaran una assimilació pràctica. El tercer mòdul se centrarà en la història del cant valencià i reflexionarà sobre la seua denominació, pràctiques i ocasions musicals, gènesi, geografia, repertori, acompanyament instrumental i desenrotllament cronològic; sobre la tradició en relació al cant i la música, així com en relació al canvi social i a l'individu en el cant valencià; sobre la transmissió i les generacions artístiques de cantaors d'estil; sobre la identitat col·lectiva valenciana en relació al cant valencià, i sobre la comparació amb altres tradicions de cant expressiu semblants.  
Objectius  
Les ensenyances corresponents a l'assignatura Fonaments del Cant Valencià de les ensenyances professionals de Cant Valencià tindran com a objectiu el desenrotllament per part de l'alumnat de les capacitats següents:  
a)Adquirir la comprensió necessària del fenomen de la vocalitat en contrast i interrelació amb el de l'oralitat, i conéixer les tècniques vocals en el cant tradicional de distintes cultures, així com en el cant valencià, des de l'antropologia musical de la veu.  
b) Reconéixer, a través de l'audició i la reflexió, les característiques de l'estil del cant valencià, dels seus distints models i estils melòdics, i de les seues formes expressives i patrons tradicionals d'ornamentació i microvariació.  
c) Estudiar la poètica de l'oralitat pròpia del cant valencià: la mètrica utilitzada en la seua lírica, les estructures estròfiques i la seua relació amb les estructures musicals, la varietat temàtica i l'estil poètic improvisat dels versadors, així com la tradició d'estos.  
d) Conéixer i utilitzar la llengua valenciana per a l'apropiada interpretació del cant valencià i emprar la fonètica i recursos lingüístics adequats al registre col·loquial usat popularment.  
e) Conéixer i fer servir de manera apropiada la terminologia tradicional d'ús relativa al cant valencià, tant en la seua denominació genèrica com en les seues distintes facetes musicals, poètiques i altres.  
f) Estudiar, des de la metodologia etnomusicològica contemporània, el cant valencià en el seu context geogràfic, cultural i social, així com comprendre el seu valor expressiu, artístic i identitari.  
g) Estudiar críticament les fonts, la gènesi i la història del cant valencià i reconéixer-ho com a forma d'expressió social i artística en el context de les tradicions de cant valencianes, ibèriques i mediterrànies.  
  
h) Estudiar la figura del cantador d'estil, les generacions artístiques conegudes d'estos i la seua presència i projecció en la societat valenciana rural i urbana.  
i) Estudiar el fenomen de la tradició en relació al cant i la música, així com en relació al canvi social i a l'individu, i conéixer la seua significació històrica en la transmissió del cant valencià.  
j) Analitzar els valors culturals i socials dels cants tradicionals, i en particular del cant valencià, i aprendre a valorar-los com a part del patrimoni cultural immaterial de la Comunitat Valenciana.  
Continguts  
Estudi dels fenòmens de la vocalitat i de l'oralitat i l'aproximació a les tècniques vocals en distintes tradicions de cant del món. Anàlisi de l'estil del cant valencià, de les seues formes expressives i dels patrons interpretatius tradicionals. Estudi de la poètica de l'oralitat pròpia del cant valencià i dels versadors i la seua tradició. Pràctica de la llengua valenciana en la interpretació del cant valencià i en el versar. Coneixement i assimilació de la terminologia tradicional d'ús. Aplicació de la metodologia etnomusicològica contemporània. Anàlisi crítica de la bibliografia i discografia. Estudi de les fonts d'informació històrica i la seua utilització. Estudi de la gènesi i la història del cant valencià. Comprensió de la figura del cantaor d'estil i les seues generacions artístiques. Estudi del fenomen de la tradició en relació al cant i la música, al canvi social i a l'individu. Treball de relació entre cultura i tradició. Valoració com a patrimoni cultural immaterial.  
  
Criteris d'avaluació  
a) Identificar i saber explicar la vocalitat en el cant tradicional de distintes cultures, així com en el cant valencià, des de l'antropologia musical de la veu.  
Este criteri, a través de l'audició i la reflexió crítica, pretén avaluar la capacitat de l'alumnat per a reconéixer els paràmetres, tècniques i textures vocals en distints estils de cant tradicional i la seua significació.  
  
b) Identificar, per mitjà de l'audició, els distints models melòdics i estils melòdics, així com les formes expressives i patrons tradicionals d'ornamentació i microvariació del cant valencià, i saber analitzar els seus trets més característics i la seua iconicitat.  
Este criteri avalua la capacitat de l'alumnat per a identificar els tirs estilístics i els recursos vocals més importants del cant valencià, així com per a saber comprendre'ls en relació a la seua base corporal o social.  
c) Demostrar competència lingüística adequada al registre col·loquial utilitzat popularment en la interpretació del cant valencià, així com en la utilització del llenguatge tradicional d'ús referit a les seues distintes facetes musicals, poètiques i altres.  
Per mitjà d'este criteri es pretén avaluar en l'alumnat la capacitat d'ús de la llengua valenciana de manera apropiada per a interpretar el cant valencià i per a referir-se adequadament als seus distints aspectes segons la terminologia tradicional.  
d) Identificar els temes i figures tradicionals de la lírica del cant valencià i els tirs de la tècnica de l'estil poètic improvisat dels versadors, així com demostrar competència en el versar de manera elemental.  
  
Este criteri avalua la capacitat per part de l'alumnat d'improvisar versos senzills segons la poètica de l'oralitat característica de la tradició del cant valencià.  
e) Demostrar una pronunciació clara i una distribució apropiada dels colps sil·làbics en els versos improvisats, segons la fonètica tradicional valenciana.  
Este criteri pretén comprovar la capacitat de l'alumnat per a aplicar, de manera autònoma, els coneixements fonètics en la interpretació musical i expressar el cant amb l'exactitud apropiada per a aconseguir una comunicació comprensible i efectiva.  
f) Realitzar comentaris sobre textos de la bibliografia, la discografia i la literatura relatius al cant valencià, i analitzar-los des d'una perspectiva etnomusicològica contemporània.  
Este criteri avalua la capacitat de l'alumnat per a captar, descriure i valorar críticament els plantejaments i les informacions plasmats per diferents autors.  
g) Reconéixer i utilitzar les diferents fonts d'informació històrica, i argumentar-ne la interpretació i la significació.  
Amb este criteri es pretén comprovar si l'alumnat identifica i situa cronològicament els diferents períodes de la història del cant valencià, així com si distingix les seues principals característiques i significació.  
  
h) Realitzar un treball d'investigació etnogràfica i històrica sobre la figura d'algun cantaor d'estil o algun aspecte rellevant de la tradició del cant valencià, o bé un treball comparatiu amb altres tradicions de cant valencianes, ibèriques o mediterrànies.  
Per mitjà d'este criteri es pretén avaluar el pensament crític de l'alumnat, així com la seua capacitat per a interrelacionar els coneixements adquirits.  
i) Saber valorar el fenomen de la tradició en relació al cant i la música, així com en relació al canvi social i a l'individu, i conéixer la seua significació històrica en la transmissió del cant valencià.  
Amb este criteri es pretén avaluar la capacitat de l'alumnat per a analitzar el desenrotllament del cant valencià a través del temps i per a identificar el seu valor com a patrimoni immaterial.  
  
Guitarra Complementària  
L'assignatura Guitarra Complementària se centra en l'aprenentatge de l'acompanyament bàsic per als diferents cants o models melòdics del repertori del cant d'estil, així com els seus tons tradicionals i actuals, incloent-hi els diferents acords i successions d'acords tradicionals. L'alumnat aprendrà la interpretació de l'acompanyament dels distints cants, tant els d'estructura musical de fandangà (el u i dos, el u i dotze) com els d'estructura de fandango del sud (el u, la riberenca, l'alacantina i altres), i es formarà en l'adquisició de la competència suficient i la soltesa necessària per a participar en la pràctica de l'assignatura Conjunt del Cant Valencià, així com també en la de les cantaes en el carrer. A més, l'assignatura prestarà especial atenció a l'aspecte corporal, és a dir, a les actituds posturals tradicionals i a la tècnica tradicional de raspar la guitarra en el cant d'estil.  
Objectius  
Les ensenyances corresponents a l'assignatura Guitarra Complementària de les ensenyances professionals de cant valencià tindran com a objectiu el desenrotllament en l'alumnat de les capacitats següents:  
a) Conéixer les característiques i possibilitats de l'instrument per a utilitzar-les dins del cant d'estil, usant la scordatura tradicional.  
b) Adquirir les actituds posturals tradicionals del cos en l'acompanyament, així com la tècnica tradicional de raspar la guitarra en el cant d'estil.  
c) Estudiar els diferents acords i successions d'acords tradicionals usats en els distints estils.  
d) Interpretar l'acompanyament bàsic per als diferents cants o models melòdics del repertori, tant els d'estructura musical de fandangà com els d'estructura de fandango del sud, segons la dificultat adequada a cada nivell.  
e) Estudiar i practicar els tons tradicionals i actuals (i els distints acords) usats en l'acompanyament dels distints cants d'estil, usant la scordatura tradicional.  
f) Demostrar una autonomia progressiva en la utilització dels coneixements musicals per a l'acompanyament del cant d'estil.  
g) Adquirir la competència suficient i la soltesa necessària per a participar en la pràctica de l'assignatura Conjunt de Cant Valencià, així com també en la de les cantaes en el carrer.  
Continguts  
Assentar les bases d'una bona tècnica, així com d'una utilització i identificació conscient de l'instrument. Aprenentatge d'una correcta posició corporal. Entrenament permanent i progressiu de la memòria. Perfeccionament de tota la gamma d'articulacions i modes d'acords. Desenrotllament de les distintes successions d'acords per a l'acompanyament del cant d'estil. Coneixement dels principis harmònics pràctics adaptats a les necessitats específiques del cant d'estil. Acompanyament del cant d'estil en les cantaes, així com en el ball. Pràctica d'acompanyament en cant i ball, així com la interrelació amb el conjunt d'altres instruments afins per al desenrotllament de la música tradicional.  
  
Criteris d'avaluació  
a) Mostrar en la interpretació tradicional la capacitat d'aprenentatge progressiu individual.  
Este criteri d'avaluació pretén verificar que l'alumnat és capaç d'aplicar en el seu estudi les indicacions dels professors, i amb estes, desenrotllar l'autonomia de treball que els permeta una certa valoració del seu rendiment.  
b) Mostrar la necessària sensibilitat auditiva en l'afinació i en l'ús de les possibilitats sonores de l'instrument.  
Amb este criteri es pretén avaluar el coneixement de les característiques tècniques i el funcionament mecànic de l'instrument, i la utilització de les seues possibilitats aplicades a la música tradicional.  
c) Adquirir una autonomia progressivament major en la resolució de problemes tècnics i interpretatius.  
Per mitjà d'este criteri es vol comprovar el desenrotllament que l'alumnat ha aconseguit i la seua capacitat d'autocrítica.  
d) Realitzar individualment o en grup l'acompanyament dels distints models melòdics del cant d'estil per a les cantaes o per al ball.  
  
Es tracta d'avaluar el coneixement que l'alumnat posseïx del repertori de l'instrument, així com el grau de sensibilitat per a aplicar criteris estètics corresponents a la tradició.  
e) Aconseguir l'autonomia necessària per a abordar l'acompanyament de la interpretació dins dels marges establits tradicionalment.  
  
Este criteri d'avaluació presta atenció a la capacitat de l'alumnat d'adaptar-se musicalment i sonorament als seus companys per a realitzar un treball comú.  
f) Actuar en públic dins d'un programa adequat al seu nivell i demostrar la seua capacitat i qualitat artística.  
Per mitjà d'este criteri es pretén avaluar la capacitat d'autocontrol de l'alumnat i el grau de maduresa de la seua personalitat artística».  
  
3. Es modifica l'annex I del Decret 158/2007, de 21 de setembre, del Consell, i s'incorpora a l'apartat referit a les assignatures optatives d'oferta obligatòria el text següent, que queda ubicat a continuació de les referències a l'assignatura optativa Fonaments de Composició.  
  
«Introducció a l'Etnomusicologia  
L'assignatura Introducció a l'Etnomusicologia oferirà una perspectiva general sobre la història, metodologies i temes de la disciplina, en les fases de musicologia comparativa, antropologia de la música i orientació multidisciplinària contemporània, i formarà pràcticament l'alumne per a dur a terme un treball de camp de caràcter introductori basat en l'observació de la participació i enfocat en la performance musical en el sentit més ampli, que inclou les idees, la relació de les estructures socials i musicals, la corporalitat, la dimensió sonora i els significats. Com que és la investigació de camp o etnogràfica l'activitat distintiva de l'etnomusicologia, l'assignatura, més que dedicar-se a una anàlisi i transcripció dels productes musicals, estarà orientada cap a la comprensió dels processos i metodologies que faciliten la documentació d'una performance en una comunitat local, sense oblidar l'exploració de les seues dimensions històriques. Es farà insistència en la reflexió crítica sobre quatre àrees d'investigació etnomusicològica contemporània: oralitat-auralitat, relació de les estructures socials i musicals, significat/significació musical i globalització i canvi històric. Els alumnes adquiriran d'esta manera ferramentes útils per a la comprensió de les pràctiques musicals que estudien i en les quals participen, i aprendran de manera pràctica els aspectes bàsics principals de l'etnomusicologia.  
  
Objectius  
a) Adquirir una perspectiva general sobre la història de la història, metodologies i temes de l'etnomusicologia.  
b) Adquirir ferramentes bàsiques per a dur a terme un treball de camp de caràcter introductori enfocat en la performance musical.  
c) Comprendre els processos i les pràctiques musicals que l'alumne estudie i en les que participe dins d'una comunitat local.  
d) Adquirir nocions crítiques bàsiques en les àrees d'investigació etnomusicològica d'oralitat-auralitat, relació de les estructures socials i musicals, significat/significació musical i globalització i canvi històric.  
  
Continguts  
a) Història, metodologies i temes de l'etnomusicologia.  
b) Pràctica i ús de ferramentes del treball de camp o etnogràfic musical i d'arxiu en l'àmbit introductori.  
c) Observació de la participació i descripció de la performance musical dins d'una comunitat local.  
d) Nocions crítiques en àrees d'investigació bàsiques de l'etnomusicologia contemporània: oralitat-auralitat, relació de les estructures socials i musicals, significat/significació musical i globalització i canvi històric.  
Criteris d'avaluació  
a) Demostrar una comprensió general de la història de l'etnomusicologia.  
b) Mostrar, per mitjà d'un treball de camp introductori, l'assimilació dels principis metodològics bàsics usats en l'etnomusicologia contemporània.  
c) Aconseguir una autonomia progressivament major en la investigació etnomusicològica en l'àmbit introductori.  
d) Adquirir capacitat crítica sobre quatre de les àrees bàsiques d'investigació etnomusicològica contemporània d'oralitat-auralitat, relació de les estructures socials i musicals, significat/significació musical i globalització i canvi històric.  
Música Tradicional Valenciana  
L'assignatura Música Tradicional Valenciana s'orientarà a l'adquisició d'una perspectiva etnomusicològica global i particular de les tradicions populars musicals i corèutiques valencianes més significatives, tant vocals com instrumentals, de manera que es puga comprendre la seua varietat, articulació i vigència, i el lloc que ocupa el cant valencià entre elles. S'abordaran els fenòmens històrics de formació, els contextos d'ús i canvi social, les ocasions musicals, els repertoris, els gèneres, les formes i els estils, els instruments, la significació, els processos de construcció de l'objecte d'estudi pels antiquaris i folkloristes musicals i corèutics dels segles XIX i XX i la perspectiva etnomusicològica en els segles XX i XXI, amb insistència en les fonts documentals de diversa índole, les classificacions, els tractats i els treballs d'investigació. Entre d'altres, s'abordaran els cants a l'aire de treball en el camp, els cants per a xiquets i de xiquets, les tradicions narratives cantades, les tradicions de cant i instruments bàsicament de corda i percussió usats en les rondes i les gresques, les tradicions de cant i dolçaina, les tradicions instrumentals de dolçaina, i les tradicions vocals religioses. També s'abordaran l'organografia tradicional valenciana, la filiació històrica dels instruments, els conjunts instrumentals tradicionals, l'ús i el canvi. I sobre un tema triat, l'alumne realitzarà una investigació pràctica etnogràfica i històrica.  
  
Objectius  
a) Adquirir una perspectiva global etnomusicològica de les tradicions musicals i corèutiques valencianes més significatives, així com de la rellevància del cant valencià entre elles.  
b) Conéixer els fenòmens històrics de formació, els contextos d'ús i canvi social, les ocasions musicals, els repertoris, els gèneres, les formes, els estils i els instruments i conjunts instrumentals de la música i dansa tradicional valencianes.  
c) Adquirir una perspectiva general i crítica sobre les fonts documentals, els tractats i els treballs d'investigació dels antiquaris i folkloristes musicals i corèutics dels segles XIX i XX i dels etnomusicòlegs contemporanis sobre la música i dansa tradicional valencianes.  
  
d) Iniciar-se en la investigació etnogràfica i històrica de la música i dansa tradicional valenciana per mitjà d'un treball pràctic de camp i d'arxiu des d'una perspectiva etnomusicològica.  
Continguts  
a) Adquisició d'una perspectiva global etnomusicològica sobre les músiques i danses tradicionals valencianes més significatives, tant vocals com instrumentals; la seua varietat, articulació i vigència; els seus contextos d'ús i canvi social, i les ocasions musicals, repertoris, gèneres, formes, estils i significació.  
b) Estudi dels cants a l'aire de treball en el camp, els cants per a xiquets i de xiquets, les tradicions narratives cantades, les tradicions de cant i instruments bàsicament de corda i percussió usats en les rondes i les gresques, les tradicions de cant i dolçaina, les tradicions instrumentals de dolçaina, les tradicions vocals religioses, i altres.  
  
c) Estudi de l'organografia tradicional valenciana, la filiació històrica dels instruments, els conjunts instrumentals tradicionals, l'ús i el canvi.  
d) Introducció a les fonts documentals de la música tradicional valenciana, als processos de construcció de l'objecte d'estudi pels antiquaris i folkloristes musicals i corèutics dels segles XIX i XX, i als tractats i treballs d'investigació des de la perspectiva etnomusicològica dels segles XX i XXI.  
e) Iniciació pràctica, en l'àmbit introductori, en la investigació etnogràfica i històrica de la música i dansa tradicional valencianes, per mitjà d'un treball de camp i d'arxiu des d'una perspectiva etnomusicològica.  
  
Criteris d'avaluació  
a) Demostrar comprensió des d'una perspectiva etnomusicològica global i particular de les tradicions musicals i corèutiques valencianes més significatives, de la seua rellevància i del lloc que el cant valencià ocupa entre elles.  
b) Mostrar comprensió dels fenòmens històrics de formació, els contextos d'ús i canvi social, les ocasions musicals, els repertoris, els gèneres, les formes, els estils i els instruments i conjunts instrumentals de la música i dansa tradicional valencianes.  
c) Reconéixer i usar críticament les fonts documentals sobre la música tradicional valenciana, els tractats i els treballs d'investigació dels antiquaris i folkloristes musicals i corèutics dels segles XIX i XX i dels etnomusicòlegs contemporanis.  
d) Saber conduir de manera pràctica, en l'àmbit introductori, una investigació etnogràfica i històrica sobre algun aspecte significatiu de la música i la dansa tradicional valencianes, per mitjà d'un treball de camp i d'arxiu des d'una perspectiva etnomusicològica».  
  
  
ANNEX III  
  
Es modifica l'annex II del Decret 158/2007, de 21 de setembre, del Consell, i s'incorpora a l'apartat de temps lectius el text següent, que queda ubicat a continuació de les referències a l'especialitat de Cant i abans de les referides a l'especialitat de Clarinet.  
  
«Especialitat: Cant Valencià.  
  
Assignatura Curs  
Hores setmanals Total  
grau  
 1r 2n 3r 4t 5t 6t   
A. Pròpies de l'especialitat   
Conjunt 1 1 1 1 1 1 180  
Cor 2 2 120  
Fonaments del Cant Valencià 1 1 1 1 1 1 180  
Guitarra Complementària 0,5 0,5 0,5 45  
B. Comuns   
Instrument o Veu 1 1 1 1 1 1 180  
L. Musical 2 2 120  
Harmonia 2 2 120  
Anàlisi 2 2 120  
Història de la Música 2 2 120  
C. Optativitat   
Optativa 180  
Introducció a l'Etnomusicologia 3   
Música Tradicional Valenciana 3   
Total setmanal 5 5,5 7,5 7,5 10 10   
Total 1.365  
  
  
  
  
  
ANNEX IV  
  
Es modifica l'article 14.1.b del Decret 158/2007, de 21 de setembre, del Consell, que queda redactat de la manera següent:  
«b) Són pròpies de l'especialitat:  
Música de Cambra, Orquestra, Banda/Conjunt, Cor, Piano o Clavecí Complementari, Tabalet; Idiomes Aplicats, en el cas del Cant, i Fonaments del Cant Valencià i Guitarra Complementària, en el cas de Cant Valencià.  
L'assignatura Cor i l'assignatura Piano Complementari es cursaran una sola vegada, independentment que formen part del currículum de la segona especialitat».  
  
  
ANNEX V  
  
Es modifica l'article 8 del Decret 158/2007, de 21 de setembre, del Consell, que queda redactat de la manera següent:  
«1. En els cursos 5t i 6t de les ensenyances professionals de Música, els centres oferiran obligatòriament les següents assignatures optatives: Complement Pianístic, Complement Coral, Estètica de la Música, Fonaments de Composició, Fonaments d'Informàtica Musical i Edició de Partitures, Cultura Audiovisual, Creativitat i Música. Amb la deguda orientació del professorat, l'alumnat triarà una assignatura optativa diferent en cada curs, en funció del perfil formatiu que li siga més adequat.  
  
2. Els centres que tinguen autoritzada l'especialitat Cant Valencià oferiran les assignatures optatives Introducció a l'Etnomusicologia, que es cursarà en quint curs de les ensenyances professionals, i Música Tradicional Valenciana, que es cursarà en sext curs de les ensenyances professionals, amb la qual cosa es completarà la formació de la seua especialitat amb el contingut teòric d'estes dos assignatures.  
3. Els centres podran proposar l'ampliació de l'oferta pel que fa a assignatures optatives, i correspondrà a la conselleria competent en matèria d'educació l'aprovació d'estes assignatures en el marc de les condicions que reglamentàriament s'establisquen.  
4. L'alumnat que curse 5t i 6t de cada especialitat Instrumental o Cant, excepte Piano, podrà cursar com a assignatura optativa Complement Pianístic.  
5. La impartició de les assignatures optatives de disseny propi que puguen ser autoritzades als centres quedarà condicionada, amb caràcter general, al fet que hi haja un nombre d'alumnat matriculat no inferior a quatre en l'assignatura. Qualsevol altra situació haurà de ser justificada per part del centre per a posar-la en funcionament, i autoritzada per la Inspecció d'Educació. A més, el professorat responsable d'estes assignatures haurà d'acreditar, per mitjà de la direcció del centre, a la Inspecció Educativa, la capacitació professional suficient per a impartir-les».


Còpia Permalink ELI